Rootsi majandus toibub teosammul - Äripäev
Sirje Rank 27. november 2009, 12:02
Rootsi SKP kasvas kolmandas kvartalis teist kvartalit järjest, kuid kasv oli kidur ning kantud keskpanga ülimadalatest intressidest ja riiklikest meetmetest majanduse ergutamiseks, ent siiski ka olukorra paranemisest globaalses kaubanduses.
SKP kasvas teise kvartaliga võrreldes 0,2%, aastatagusega võrreldes kahanes Rootsi SKP kolmandas kvartalis 5%, teatas täna Rootsi statistikaamet.
Agentuuri Bloomberg küsitletud analüütikud olid keskmiselt oodanud 0,6% suurust SKP kasvu.
Teises kvartalis kahanes Rootsi SKP aastatagusega võrreldes 5,8%.
Majanduses on siiski toibumise märgid. Jaekaubanduse käive kasvas oktoobris seitsmendat kuud järjest, töötus on alanenud ning novembris tõusus tarbijausaldus kahe aasta kõrgeimale tasemele.
Sel kuul tõstis Rootsi valitsus oma tuleva aasta majandusprognoosi, leides, et maailmamajanduse toibumisest on paranenud ka Rootsi majanduse väljavaated. Rootsi valitsus prognoosib tuleval aastal 2% suurust SKP kasvu.
URL: http://www.aripaev.ee/uudised/2009/11/27/Rootsi_majandus_toibub_teosammul